**Predkladacia správa**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov (ďalej len „návrh nariadenia vlády“) sa predkladá na základe Plánu legislatívnych úloh vlády Slovenskej republiky na rok 2025.

Cieľom návrhu nariadenia vlády je splniť povinnosť Slovenskej republiky transponovať delegovanú smernicu Komisie (EÚ) 2024/782 zo 4. marca 2024, ktorou sa mení smernica Európskeho parlamentu a Rady 2005/36/ES, pokiaľ ide o minimálne požiadavky na odbornú prípravu týkajúce sa povolania sestry zodpovednej za všeobecnú starostlivosť, zubného lekára a farmaceuta (Ú. v. EÚ L, 2024/782, 31.5.2024) najneskôr do 4. marca 2026.

Navrhovanou úpravou sa zosúlaďujú ustanovenia týkajúce sa zaraďovania zdravotníckych pracovníkov do ďalšieho vzdelávania so zákonom č. 578/2004 Z. z.   
o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.

Precizujú sa odborné pracovné činnosti laboratórneho diagnostika po získaní odbornej spôsobilosti na výkon odborných pracovných činností. Umožňuje sa započítavanie zdravotných výkonov a praxe do certifikačnej prípravy analogicky ako pri špecializačnom štúdiu.   
Na základe podnetov z aplikačnej praxe sa dopĺňajú nové špecializačné odbory a certifikované pracovné činnosti pre príslušné zdravotnícke povolania a precizujú sa názvy platných špecializačných odborov a certifikovaných pracovných činností.

Návrh nariadenia vlády sa netýka pôsobnosti miestnej územnej samosprávy, z tohto dôvodu nie je potrené vyjadrovať sa k súladu návrhu nariadenia vlády s Európskou chartou miestnej samosprávy.

Návrh nariadenia vlády bol predmetom pripomienkového konania od 9. júna 2025   
do 27. júna 2025, v rámci ktorého bolo uplatnených celkovo 89 pripomienok, z toho štyri boli označené ako zásadné. Akceptované pripomienky sú v návrhu nariadenia vlády zapracované; odôvodnenie neakceptovaných je uvedené vo vyhodnotení pripomienkového konania.

Návrh nariadenia vlády dňa 18. augusta 2025 prerokovala Hospodárska a sociálna rada Slovenskej republiky a odporučila vláde Slovenskej republiky návrh nariadenia vlády schváliť.

Návrh nariadenia vlády sa na rokovanie Legislatívnej rady vlády Slovenskej republiky predkladá bez rozporu.